II.
Predkladacia správa
k návrhu projektu na zavedenie európskej značky zhody s európskou normou Keymark do praxe na národnej úrovni
Návrh projektu na zavedenie európskej značky zhody s európskou normou Keymark do praxe na národnej úrovni sa predkladá na základe schváleného plánu práce vlády Slovenskej republiky na rok 2005.
Predložený materiál obsahuje dôvody a históriu vytvorenia európskej značky Keymark v rámci Európskej únie, pričom hlavnou hybnou silou pre jej zavedenie boli a sú európske združenia spotrebiteľov. Títo po zavedení povinného značenia výrobkov označením CE demonštrujúcom splnenie základných požiadaviek smerníc volali po jednotnej certifikačnej značke, ktorá by nahradila množstvo dobrovoľných národných certifikačných značiek, a ktorej význam by bol pre spotrebiteľa pri kúpe výrobku známy a jednoznačný.
Značka Keymark dopĺňa označenie CE v tom, že spotrebiteľ má prostredníctvom certifikačného systému Keymark väčšiu istotu, že vyrábané výrobky vykazujú trvale bezpečnostné a dokonca aj kvalitatívne parametre, ktoré deklaroval výrobca pri ich prvom uvedení na trh, pretože výroba výrobku je pod neustálou kontrolou certifikačného orgánu priamo vo fabrike výrobcu a z výrobkov uvedených na trh sa pravidelne  odoberajú vzorky na posúdenie či ich vlastnosti zodpovedajú normám použitým na ich certifikáciu.
Navyše certifikačný systém Keymark je systém dobrovoľnej certifikácie a je určený najmä pre výrobky, ktoré nepodliehajú povinnému posudzovaniu alebo u ktorých je smernicami predpísané povinné posúdenie len výrobcom. Jeho propagovanie a zavedenie vytvára možnosť príjmu a využitia voľných kapacít autorizovaných osôb, resp. notifikovaných osôb Slovenskej republiky po zrušení povinnej certifikácie.
Značka Keymark je akceptovaná vo všetkých krajinách európskych spoločenstiev a výrobcom uľahčuje prístup (je kľúčom) na európsky trh.
Výhody, ktoré prináša zavedenie značky zhody s európskou normou Keymark možno teda zhrnúť nasledovne:
1.	Pre spotrebiteľov a používateľov predstavuje väčšiu istotu, že parametre výrobku z hľadiska bezpečnosti aj kvality zodpovedajú parametrom deklarovaným výrobcom pri prvom uvedení výrobku a trh a to aj u výrobkov, pre ktoré nie je predpísané povinné posúdenie treťou stranou. Značka teda prispieva k ochrane spotrebiteľa.
2.	Výrobcom uľahčuje umiestňovanie výrobkov na trh aj iných krajín EÚ, keďže značka je akceptovaná v celej Európe. Navyše, výsledky skúšok a certifikácie je možné u určených výrobkov použiť na splnenie záväzných požiadaviek smerníc EÚ.
3.	Pre autorizované osoby SR zavedenie certifikačného systému Keymark znamená možnosť ďalšieho príjmu a využitie voľných kapacít po zrušení povinnej certifikácie, teda aj udržanie zamestnanosti. Okrem toho jednoduchým spôsobom im umožňuje zapojiť sa do certifikácie výrobkov na európskej úrovni cez všeobecne akceptovanú európsku certifikačnú značku.
Z uvedených dôvodov aj Rada Európskej únie vyjadruje podporu európskej značke zhody Keymark vo svojich dokumentoch, ktoré pripravila pracovná skupina rady na svojom zasadnutí 19. 11. 2004.
Je potrebné na národnej úrovni, aby sa okrem rezortu ÚNMS SR do propagácie a zavedenia európskej značky zhody zapojili aj ďalšie rezorty, konkrétne MH SR – zastrešujúce ochranu spotrebiteľa a hospodárske subjekty SR, MVaRR SR – zastrešujúce stavebné výrobky a MDPT SR zastrešujúce telekomunikačné výrobky.
Keďže európska značka zhody Keymark je vlastníctvom európskych normalizačných organizácií CEN a CENELEC, navrhuje sa, aby v SR bol koordinátorom a správcom certifikačného systému Keymark Slovenský ústav technickej normalizácie, ktorý je príspevkovou organizáciou zriadenou ÚNMS SR a je členom CEN a CENELEC.
Predkladaný návrh nepredstavuje žiadne nároky na zvýšenie štátneho rozpočtu ani zvýšenie rozpočtu obcí a vyšších územných celkov a taktiež nebude mať vplyv na zamestnanosť v Slovenskej republike. Navrhovaný projekt negatívne neovplyvní životné prostredie Slovenskej republiky, práve naopak.
Návrh bol zaslaný na medzirezortné pripomienkové konanie 40 subjektom, bolo uplatnených 38 pripomienok z toho 6 zásadných. Všetky pripomienky boli zo strany ÚNMS SR v plnej miere akceptované a materiál sa predkladá na rokovanie vlády bez rozporov.